ועדת החוקה, חוק ומשפט, כנסת 20, פרוטוקול מספר 699, 2018-11-06 13:15

ניסן סלומינסקי: טוב, אז צהריים טובים.

ניסן סלומינסקי: אני מתנצל שקצת זמן עבר מישיבה קודמת לישיבה הזו, אבל אני מקווה שנצליח לסיים באמת את הנושא.

ניסן סלומינסקי: הנושא הוא חשוב דווקא בבניין הזה, והוא הנושא של הזכות להצביע או היכולות לתת לכל אזרח ואזרח במדינת ישראל את הזכות ואת היכולת להצביע.

ניסן סלומינסקי: אני חושב שזה הבסיס המרכזי של הדמוקרטיה.

ניסן סלומינסקי: ובאופן טבעי כל אדם – יש גם אפילו שבתון וכל אחד יודע איפה הקלפי וכל אחד יכול.

ניסן סלומינסקי: אבל מתברר שישנם ארגונים או ארגונים או קבוצות או תיכף נפרט, שאין להם את היכולת הטכנית באותו יום להצביע.

ניסן סלומינסקי: אז המדינה נתנה פתרונות לאותם כאלה, כדי שכן כל אחד יוכל להצביע.

ניסן סלומינסקי: רוב הפתרונות היו במעטפות כפולות, אבל לא בהכרח.

ניסן סלומינסקי: היו ימאים שקיבלו.

ניסן סלומינסקי: אני חושב שמתברר שאין הרבה ימאים.

דין לבנה: היום.

ניסן סלומינסקי: היו פעם.

ניסן סלומינסקי: אבל היום יש שני ימאים ישראלים.

דין לבנה: מאז 1996 אין הצבעה של ימאים.

ניסן סלומינסקי: לא, אין הצבעה זו סיבה אחרת.

ניסן סלומינסקי: יש שני ימאים אולי, אבל מאחר שקבענו שצריך להיות מינימום של 14 בימאים, ואין את זה, אז אין.

ניסן סלומינסקי: אבל שוב, הייתה דאגה, כן כדי לאפשר לימאים את האפשרות להצביע.

ניסן סלומינסקי: גם מצאנו לאחרונה, אני לפחות, שיש עוד סקטור שחלק ממנו מנוע מלהצביע בגלל שהם – שוב, זה לא שליחי מדינה, כמו שגרירים או דברים כאלה של המדינה, אבל מצד שני, זה לא משהו פרטי שאדם עושה, שבגינו אתה אומר לו: זו הבעיה שלך אם אתה נוסע.

ניסן סלומינסקי: וזה הנושא של צוותי האוויר, שצריכים להגדיר גם מה זה, או על טייסים נדבר כרגע, שיש להם לוחות זמנים, וחלק מהם לא נמצא בארץ.

ניסן סלומינסקי: ואם לא נמצא לזה פתרון יצירתי, הם לא יוכלו להצביע.

ניסן סלומינסקי: ושוב, לא שמישהו חושב שההצבעה שלהם יכולה אולי לשנות את השלטון, אבל זו לא הנקודה.

ניסן סלומינסקי: דמוקרטיה הכוונה שלכל אזרח ואזרח תהיה הזכות וגם היכולת להצביע, במידה וזה אפשרי.

ניסן סלומינסקי: אז זהו, הצעת החוק הזו באה לתקן ולאפשר גם לאותם צוותי אוויר, שנגדיר אותם עוד מעט, את היכולת להצביע.

ניסן סלומינסקי: עכשיו, לפני כן, אני רוצה רק לעשות החרגה, שקצת בדקנו, מצאנו שיש נגיד שלושה מצבים של טייסים.

ניסן סלומינסקי: קודם כול יש טייסים פרטיים.

יעל גרמן: לא, צוותי אוויר זה לאו דווקא טייסים.

ניסן סלומינסקי: אני אמרתי שעוד מעט נגדיר מה הצוות, אבל כרגע אני מדבר כאילו כהגדרה.

ניסן סלומינסקי: במקרים האחרים אני לא יודע אם יש צוות.

ניסן סלומינסקי: נניח יש טייסים פרטיים, אדם יש לו מטוס, והוא יודע להטיס אותו, זה יום חופש, הוא מחליט לנסוע לקפריסין או ליוון, והוא לא נמצא פה.

ניסן סלומינסקי: אדם כזה לא נחשב מבחינת החוק או מבחינתי כמי שאני צריך לדאוג לו, כי זה כמו כל אדם אחר שאין לו מטוס, יש לו רכב, הוא מחליט לנסוע לו לטייל, אני לא נותן לו פתרון.

ניסן סלומינסקי: זו הבעיה שלו, היכולת בידו להישאר פה ולהצביע כמו כל אחד, ואחר כך לטוס.

ניסן סלומינסקי: אז לכן הפרטיים – אליהם אני לא מתייחס.

ניסן סלומינסקי: הם לא בתמונה.

ניסן סלומינסקי: הם יכולים לסדר כך שיצביעו ואחר כך.

ניסן סלומינסקי: יש עוד סוג של טייסים.

ניסן סלומינסקי: אם אני לא טועה, נניח לקבוצת מכבי תל אביב יש לה משחק, והיא שוכרת מטוס והם נוסעים לשם, או יכול להיות כל דבר אחר.

ניסן סלומינסקי: זה כבר יותר מאשר אדם פרטי, אבל עדיין זו נסיעה פרטית.

ניסן סלומינסקי: וגם פה החוק הזה לא בא לתת להם פתרון.

ניסן סלומינסקי: החוק בוא לתת פתרון לאותם טייסים, שאנחנו יודעים שהיום אני יכול כבר לקבל את הרישומים לעוד שלושה חודשים.

ניסן סלומינסקי: יש טיסות מסודרות, טיסות קבועות, הכול קבוע, הכול מסודר וידוע.

ניסן סלומינסקי: אנחנו מקבלים, נראה גם מאיפה, את הרשימות של טיסות מסודרות.

ניסן סלומינסקי: וידוע על קבוצה מסוימת של טייסים, שכך נפל, שביום פקודה, ביום הבחירות, הם יהיו באוויר לכיוון ארצות הברית.

ניסן סלומינסקי: וזה דברים שידועים ומסודרים, וזה לא משהו שמישהו החליט עכשיו פתאום שהוא נוסע או לא.

ניסן סלומינסקי: להם אנחנו כן רוצים לדאוג ולתת להם את האפשרות להצביע.

ניסן סלומינסקי: אז זה החלק הראשון.

ניסן סלומינסקי: החלק השני זה מה זה צוות אוויר.

ניסן סלומינסקי: וצוות אוויר זה משהו קצת יותר רחב.

ניסן סלומינסקי: כלומר, כל טייס וכל מי שנזקק כדי שהמטוס הזה יוכל לתפקד.

ניסן סלומינסקי: כי בסך הכול, למרות שאלה חברות פרטיות, אבל זה אינטרס מובהק של המדינה, והמדינה רואה את זה כדבר חשוב מאוד, שהטיסות יהיו כסדרן, ואנשים יבואו לארץ ואנשים יוכלו לצאת מהארץ וכו'.

ניסן סלומינסקי: אז כל מה שנצרך לצורך הטיסה, אם זה דיילות או דיילים, אני לא יודע אם מכונאי נוסע עם כל טיסה.

יעל גרמן: אנשי ביטחון.

ניסן סלומינסקי: רגע, אנשי ביטחון אני שם בצד – כן, גם אנשי ביטחון.

קארין אלהרר: למה שם בצד?

קארין אלהרר: כולם.

ניסן סלומינסקי: כי אני לא רוצה שפה נדבר על דבר כזה, מהבחינה הזאת.

יעל גרמן: אה, בסדר.

יעל גרמן: אם יש, לא בטוח שיש.

ניסן סלומינסקי: כן, אם יש.

ניסן סלומינסקי: כל מה שנצרך לצורך הטיסה הזאת, שבלעדיה טיסה לא יוצאת מה שנקרא.

ניסן סלומינסקי: אז זה צוות אוויר.

ניסן סלומינסקי: והדבר השלישי, מה אנחנו מציעים?

ניסן סלומינסקי: וההצעה שאני מדבר עליה זה לא שיהיו מעטפות כפולות אלא דבר אחר.

ניסן סלומינסקי: תהיה קלפי בשדה התעופה בלוד, שזה המרכז, שתהיה פתוחה נניח כמה ימים.

ניסן סלומינסקי: כמובן שיצטרכו כאן לוודא שמירה וכו'.

ניסן סלומינסקי: הרשימות שנקבל מאותם אלה שייתנו לנו, מי שמוסמך – לא יודע כרגע, אבל יש – שייתנו לנו את הרשימות.

ניסן סלומינסקי: הרשימות האלה יימסרו.

ניסן סלומינסקי: אותם טייסים יימחקו מפנקס הבוחרים, כל אחד במקום מגוריו, והם יירשמו כמי שזכאי להצביע בקלפי שבשדה התעופה.

קארין אלהרר: למה לא בשיטת המעטפות הכפולות?

ניסן סלומינסקי: רגע, תיכף אני אסביר.

ניסן סלומינסקי: שהם יוכלו להצביע בשדה התעופה.

ניסן סלומינסקי: זו הקלפי שלהם.

ניסן סלומינסקי: זו תהיה קלפי מיוחדת, שתהיה פתוחה יותר מזומן, כך שהם יוכלו כולם להצביע לפני הטיסה, ושמה ייספרו, ולא יהיו מעטפות כפולות.

ניסן סלומינסקי: עכשיו, למה לא מעטפות כפולות?

ניסן סלומינסקי: כי מעטפות כפולות זו צרה צרורה.

קארין אלהרר: אני יודעת שככה מצביעים אנשים - - -

ניסן סלומינסקי: כשאין ברירה.

ניסן סלומינסקי: כשאין ברירה אז ככה מצביעים.

ניסן סלומינסקי: אבל פה יש, כי פה כולם מרוכזים, כולם יוצאים משדה התעופה ועוברים שמה.

קארין אלהרר: זה יהיה בכל שדות התעופה הבין-לאומיים?

דין לבנה: נגיע לזה, יש הסדר מוצע.

ניסן סלומינסקי: עוד מעט נגיע לזה.

ניסן סלומינסקי: אני רק אומר בגדול כרגע.

ניסן סלומינסקי: אז פה יש פתרון.

ניסן סלומינסקי: אני אומר, מעטפות כפולות זה סיפור מההפטרה.

ניסן סלומינסקי: זאת אומרת, הוא בעייתי מאוד, הוא לא טוב.

ניסן סלומינסקי: כשאין ברירה, אז עובדים עם מעטפות כפולות.

ניסן סלומינסקי: אנחנו רואים רק לאחרונה בתל אביב את הסיפור שיש לנו עם מעטפות כפולות וכל זה.

ניסן סלומינסקי: אז לכן אם יש אפשרות, ופה יש, כי פה כולם נמצאים.

ניסן סלומינסקי: נניח אם הבחירות ביום שלישי, אז בין יום ראשון ליום שלישי ב-22:00 בלילה כל החבורה המכובדת הזאת שעליה מדברים עוברת דרך שדה התעופה.

ניסן סלומינסקי: ילכו להצביע שם, זו קלפי.

ניסן סלומינסקי: אולי יושב-ראש ועדת הבחירות או מי שיהיה יצטרכו לעשות את כל הסידורים האחרים, ואז צוות האוויר יוכל להצביע, ועשינו אני חושב עוד שלב בדמוקרטיה הישראלית.

ניסן סלומינסקי: זה בגדול.

ניסן סלומינסקי: אתה רוצה לפרט אולי, או שאתה רוצה להגיד משהו?

יעל גרמן: אני רוצה רק לשאול על כמה מדובר.

ניסן סלומינסקי: נדמה לי כ-400.

דין לבנה: כ-400.

דין לבנה: האוכלוסייה היא בין 600 ל-400 איש.

דין לבנה: ברשותך מילה, ואז אולי פשוט נתחיל לקרוא, ותוך כדי לדעתי זה ישיב לכל השאלות.

דין לבנה: היושב-ראש ביקש מוועדת הבחירות לגבש מודל שיאפשר הצבעת צוות אוויר.

ניסן סלומינסקי: יושב-ראש הוועדה, לא יושב-ראש ועדת הבחירות.

דין לבנה: יושב-ראש ועדת החוקה, חוק ומשפט של הכנסת.

ניסן סלומינסקי: כן, כי כשאתה אומר יושב-ראש, יש לך גם יושב-ראש של ועדת הבחירות.

דין לבנה: נכון, יש לי גם בוס שלי.

דין לבנה: אנחנו ישבנו ועשינו עבודת מטה מאוד מקיפה עם איגוד הטייסים.

דין לבנה: דאגנו שיהיה מודל שיעבוד על כל אנשי צוות האוויר, בין אם זה טייסים, דיילים – כל מי שמבצע תפקיד בטיסה, כפי שהוצג קודם על ידי יושב-ראש הוועדה הנוכחי.

דין לבנה: המודל הזה עבר את אישור ועדת הבחירות המרכזית על כל מוסדותיה, כל נציגי הסיעות בכנסת שאישרו אותו, ומובא לדיון פה.

ניסן סלומינסקי: טוב.

ניסן סלומינסקי: רק לא אמרתי, אז אני מקבל אתכם בברכה, את הטייסים, איגוד הטייסים וכל מי שקשור אליהם, חברותיי חברות הכנסת, ואת נציגי הממלכה, כי יש לנו כאן את משרד התחבורה, משרד המשפטים.

ניסן סלומינסקי: ואתה תמיד נמצא אצלנו במין משהו שאני לא יודע אם אתה קשור לממלכה במובנה, כי ועדת הבחירות והכנסת זה - - -

יעל גרמן: ועדת הבחירות זה סופר ממלכה.

ניסן סלומינסקי: לא, היא נפרדת.

ניסן סלומינסקי: הממלכה שאנחנו מדברים זו הרשות המבצעת תמיד, משרדי הממשלה.

ניסן סלומינסקי: פה הם שייכים למשהו קצת שונה.

ניסן סלומינסקי: אנחנו המחוקק ואתם משהו באמצע.

קארין אלהרר: ממלכת על.

יעל גרמן: בדיוק, זו ממלכת על שנקראת דמוקרטיה.

ניסן סלומינסקי: אז ברוכים הבאים לכולכם.

ניסן סלומינסקי: ואני מציע שנקרא, ואם יהיו הערות אז נוכל לשמוע אתכם.

קארין אלהרר: לפני כן, אדוני היושב-ראש, שלא תגיד שאנחנו תמיד באופוזיציה נגד, אני רוצה לברך אותך על הצעת החוק.

ניסן סלומינסקי: אז קודם כול, מעולם לא אמרתי שאתם תמיד נגד.

קארין אלהרר: אלה השמועות.

ניסן סלומינסקי: ותעיד חברתי יעל, שאני חושב שרוב החוקים אנחנו בכלל ביחד.

יעל גרמן: משתפים פעולה.

ניסן סלומינסקי: משתפים פעולה וביחד.

יעל גרמן: אבל בחשובים ביותר אנחנו נחלקים בדעותינו עד חורמה.

ניסן סלומינסקי: זה משהו אחר.

ניסן סלומינסקי: זה "צווי דיני" כמו שאומרים אצלנו, אלה שני דברים נפרדים.

יעל גרמן: אבל זה לא מפריע.

ניסן סלומינסקי: לא מפריע.

ניסן סלומינסקי: כן.

ניצן רוזנברג: אני רק אגיד חצי משפט לפני שנתחיל להקריא.

ניצן רוזנברג: מעבר לנקודות שנעלה תוך כדי הקריאה, שהן נקודות פרטניות שנוגעות לנוסח, יש גם איזושהי שאלה קצת יותר כללית שהייתי שמחה, אם תוך כדי או לפני, איך שתרצו, שהוועדה תדון בה, שזו השאלה של ההצדקה לקביעת סדרי ההצבעה, שאתה כן נגעת בזה.

ניסן סלומינסקי: אז כבר הסברנו את ההצדקה.

ניסן סלומינסקי: אני חושב שזה יספיק.

ניסן סלומינסקי: אם זה מקובל על חברותיי, אז לא צריכים יותר.

ניסן סלומינסקי: אם מקובל אז את זה נעבור.

ניצן רוזנברג: רק אני שמה על השולחן, שכן בעצם מדובר בסדרי הצבעה שהם ייחודיים לקבוצת אוכלוסייה מסוימת.

ניצן רוזנברג: זה לא שזה לא נעשה בעבר, אבל חשוב לי להגיד את זה כבר מראש, שמן הטעם הזה אנחנו סבורים שהכנסת צריכה לקבל את הצעת החוק הזו ברוב של 61, רוב חברי הכנסת, בשלוש הקריאות.

ניסן סלומינסקי: בסדר.

ניסן סלומינסקי: אני מניח שפה גם כן, מאחר שזו הצעת חוק שאני חושב שאי אפשר להתנגד לה - - -

יעל גרמן: כן, קואליציה ואופוזיציה.

יעל גרמן: אבל אולי כן כדאי להבין איזה אוכלוסיות אחרות, לדעתך, עדיין נמצאות מחוץ לחוק, ויכול להיות שהיינו צריכים לדאוג גם להן.

ניסן סלומינסקי: אני ניסיתי לברר את זה גם.

ניצן רוזנברג: זה חלק מהדברים שחשבתי שאולי יעלו כאן לדיון.

ניצן רוזנברג: בשביל זה אנחנו הולכים לדיון ציבורי.

יעל גרמן: כן, אז זאת שאלה שהייתי רוצה לקבל עליה תשובה.

ניצן רוזנברג: אני גם כמובן לא מכירה - - -

ניסן סלומינסקי: אני לא מצאתי.

ניסן סלומינסקי: אני ניסיתי, יעל, לברר.

יעל גרמן: ישנם כמובן הישראלים ששוהים בחו"ל.

ניסן סלומינסקי: זה משהו אחר.

עמי ברקוביץ: גם ישראלים שנוסעים לצורך עבודתם והם לא טייסים הם גם - - -

יעל גרמן: ישראלים ששוהים בחו"ל מכל סיבה שהיא – עבודה - - -

ניסן סלומינסקי: רגע, את יכולה להצטרף, יש הצעת חוק שרוצים לעשות, שגם הישראלים שנמצאים בחו"ל יוכלו להצביע, כי זה לפחות שניים-שלושה מנדטים.

ניסן סלומינסקי: לא בטוח שכדאי, כי הליכוד רוצה להעלות את זה, אז סימן שלך לא כדאי.

יעל גרמן: הליכוד רוצה להעלות שיהודים בכלל יוכלו להצביע.

ניסן סלומינסקי: זה גם דיבור.

ניסן סלומינסקי: אבל לא, על ישראלים.

ניסן סלומינסקי: הם אומרים שיש שתי חטיבות של ישראלים - - -

יעל גרמן: אבל חוץ מהישראלים - - -

ניצן רוזנברג: זה ברמת הפשטה מאוד גבוהה.

ניצן רוזנברג: נגיד, מה שדיברת עליו עכשיו, זה ברמת הפשטה מאוד גבוהה.

ניצן רוזנברג: ברור שכל ישראלי שנמצא בחו"ל, בין אם זה לצורך עבודתו, בין אם זה לנופש או משהו אחר, לא יכול להצביע.

ניצן רוזנברג: השאלה אם חוסר היכולת הזאת, בעיניי לפחות, היא בשל נבצרות שהיא כן תלויה בו, או לצורך העניין אם מדובר כמו אני חושבת כאן, במקרה שבו למדינה יש איזשהו אינטרס שהשמיים יהיו פתוחים, שהטיסות יהיו כסדרן.

ניצן רוזנברג: ועל כן באופן מובנה בתפקיד של צוות אוויר, הם נדרשים להימצא מחוץ למדינת ישראל ביום הבחירות.

ניסן סלומינסקי: נניח נציג של חברה מסוימת שנמצא בסין, זה לא - - -

דין לבנה: החברה רשאית להטיס אותו חזרה.

ניסן סלומינסקי: לכן אני אומר: זה לא עניין שלנו, אנחנו לא נכנסים לזה.

דין לבנה: צריך לזכור שאפילו השבתון בחוק יסוד: הכנסת אינו חל על שירותי תחבורה.

דין לבנה: המכונן בחוק היסוד ב-1951 אמר: שירותי התחבורה צריכים להמשיך לפעול.

ניסן סלומינסקי: נו, ודאי, אחרת איך אנשים יגיעו.

יעל גרמן: נדמה לי שאפילו בחינם, אם מישהו נוסע להצביע.

דין לבנה: על חשבון המדינה, כן.

דין לבנה: על חשבוננו.

יעל גרמן: ואם מישהו מחליט לנסוע ביום הבחירות דווקא לשווייץ אז כנראה שהוא לא רוצה להצביע.

ניסן סלומינסקי: זכותו לעשות את זה, אבל זה לא קשור לפה.

ניסן סלומינסקי: אמרתי אפילו ההיפך: טייס שיש לו מטוס פרטי שנוסע - - -

יעל גרמן: אבל קבוצה כקבוצה?

ניסן סלומינסקי: אני לא מצאתי.

ניסן סלומינסקי: ניסיתי לחשוב.

ניצן רוזנברג: - - - ביטחוניות, על דברים.

ניצן רוזנברג: אבל אין לי איזשהו משהו מסודר.

יעל גרמן: אוקיי.

יעל גרמן: אז על השאלה הזאת התשובה היא: כמעט לא.

ניצן רוזנברג: אם מישהו יבוא ויגיד, אז כמובן שזה יהיה משהו לדיון.

יעל גרמן: בסדר.

יעל גרמן: אז הנה, הבאנו את זה לדיון.

דין לבנה: מבין הקבוצות שמוחרגות מהשבתון, זו הקבוצה היחידה שבאמת נמנע ממנה להצביע, כי היא לא נמצאת בארץ.

יעל גרמן: נכון.

יעל גרמן: בתוקף עבודתה.

דין לבנה: כל יתר הקבוצות שמוחרגות מהשבתון הם בארץ, הם יכולים לעשות - - -

ניסן סלומינסקי: ומאחר שזו קבוצה שיש למדינה אינטרס בנושא הזה.

ניסן סלומינסקי: זאת אומרת, זה לא סתם גוף פרטי, אלא למדינה יש כאן אינטרס שהגוף הזה יעבוד.

ניסן סלומינסקי: הוא שומר על הקשר, זה חלק אינטגרלי מהמדינה.

ניסן סלומינסקי: לא חשוב אם זה משהו של המדינה או הפריטו, אבל זה חלק אינטגרלי.

ניסן סלומינסקי: לכן אני חושב שחובה עלינו לדאוג להם.

ניסן סלומינסקי: בבקשה, תקריאי את החוק.

ניצן רוזנברג: הצעת חוק הבחירות לכנסת (תיקון – הצבעת צוות אוויר), התשע"ו–2016 – כמובן יתוקן.

ניצן רוזנברג: אם תסתכלו לא בנוסח התכלת, חברת הכנסת גרמן, אלא יש נוסח שהנחנו, שמתואם גם ועדת הבחירות וגם עם יתר הגורמים פה, לפחות חלקם, שנמצאים סביב השולחן.

ניצן רוזנברג: אז אני פשוט אקריא אותו ונדון על בסיסו.

ניצן רוזנברג: שנייה אסביר, פה התחלנו לדבר טיפה על הגדרה של מה זה "איש צוות אוויר".

ניצן רוזנברג: אנחנו מפנים כאן לפסקה (1) להגדרה "איש צוות" בחוק הטיס, שהנוסח שלה הוא כזה: אדם או ממלא תפקיד בכלי הטיס בזמן הטיסה, אף אם אינו עובד טיס, שמוצב לתפקיד האמור בידי המפעיל האווירי של כלי הטיס.

יעל גרמן: זה לא נמצא בנוסח?

ניצן רוזנברג: את רואה שהנוסח מפנה להגדרה בפסקה (1) להגדרה "איש צוות" בחוק הטיס?

ניסן סלומינסקי: אז היא מקריאה לך מה זה.

ניצן רוזנברג: אז הקראתי מה זה אומר בעצם.

ניצן רוזנברג: אז אם אני מבינה את זה נכון, מדובר בטייסים, מדובר בדיילים, דיילות.

ניצן רוזנברג: ואנחנו הוספנו כאן את התוספת של מי שמתלווה לטיסה לצורך ביצוע פעולות בדק, מאחר שהבנו שההגדרה בפסקה (1) שכרגע קראתי לא כוללת מכונאים, ולכן הוספנו כאן איזושהי תוספת שמוסיפה את זה.

ניסן סלומינסקי: רק שנייה, אני רוצה לברר.

ניסן סלומינסקי: תאמרו לי אתם: רון, אתה היושב-ראש?

רון גנט: לא, מידן.

מידן בר: אני יושב-ראש האיגוד.

ניסן סלומינסקי: אתה היושב-ראש.

ניסן סלומינסקי: אז את מידן נשאל, אחד משניכם: לכל טיסה חייב להתלוות איש טכני?

מידן בר: לא לכל טיסה.

מידן בר: אבל יש טיסות שאכן אנשים טכניים מתלווים, על מנת לבצע בדיוק את מה שכתוב פה.

ניסן סלומינסקי: וכמה זמן מראש יודעים את זה?

ניסן סלומינסקי: כי אני רוצה שנדע: אם זה לא מופיע ברשימות, נניח אם זה לא משהו שהוא מתוכנן מראש, אז זה לא ייכנס.

מידן בר: אני חושב שהמהות פה לא תיפגע מהפרוצדורה.

ניסן סלומינסקי: מה?

מידן בר: אני חושב שהעניין המהותי לא ייפגע מההליך הפרוצדורלי.

מידן בר: אם חברות התעופה ביום הבחירות צריכות להעביר את הרשימות, הן יעבירו את הרשימות של כל האנשים שנכנסים בחוק הזה.

מידן בר: ואם יש מכונאי שאמור לטוס ביום הבחירות - - -

ניסן סלומינסקי: לא ביום הבחירות.

מידן בר: 45 יום לפני.

ניסן סלומינסקי: צריכים להעביר לפני, כדי שיתארגנו ויידעו ויוציאו את הכול.

ניסן סלומינסקי: אז לכן אני שואל, אם האיש הטכני הזה, גם יודעים עליו כבר 45 יום מראש.

מידן בר: יצטרכו לדעת עליו 45 יום מראש, אחרת הוא לא נכלל בסעיף.

קארין אלהרר: יש סידורי טיסה של דיילים 45 יום מראש?

מידן בר: יש סידורי טיסה של אנשי צוות.

מידן בר: תלוי, דרך אגב, בחברה, בדרך כלל זה נע באזור ה-25 יום, אולי קצת יותר.

מידן בר: יום הבחירות הוא יום מיוחד, החברות יצטרכו לעשות מאמץ לעמוד ב-45 יום.

קארין אלהרר: לא, הכול בסדר, רק אם אתם יודעים לעמוד בזה.

ניסן סלומינסקי: אני הבנתי שזה אפשרי.

ניסן סלומינסקי: ככה אמרו לי.

מידן בר: אפשרי לעשות.

מידן בר: כן.

ניסן סלומינסקי: שלמה, משרד התחבורה?

שלמה רוזן: אני מרת"א, כן, משרד התחבורה.

שלמה רוזן: בעצם הם יצטרכו למסור 48 יום, כי רת"א תצטרך להעביר לוועדה 45 יום לפני.

ניסן סלומינסקי: ואתם עומדים בזה?

ניסן סלומינסקי: יש לכם את הרשימות ואתם יודעים.

שלמה רוזן: אנחנו נקבל את הרשימות.

שלמה רוזן: החברות יצטרכו להיערך, ואנחנו נאשר אותן.

שלמה רוזן: לשאלתך לגבי מכונאי, יש טיסות, הוא טס למקום שאין בו כיסוי של תחנה טכנית במקום, הטכנאי משתתף בטיסה, אחרי הנחיתה הוא מטפל במטוס, חותם עליו, ואז הוא חוזר ארצה.

שלמה רוזן: הוא בעצם משתתף בתהליך - - -

ניסן סלומינסקי: וזה יודעים מראש או שזה מעכשיו לעכשיו?

שלמה רוזן: יודעים מראש לפי המטוסים והיעדים, כן.

ניסן סלומינסקי: זאת אומרת, בוא נאמר ככה: אם ידעו מראש והוא ייכנס, אז הוא ייכנס.

ניסן סלומינסקי: אם לא ידעו, אז הוא לא ייכנס.

קריאה: בדיוק.

ניסן סלומינסקי: בסדר גמור.

ניסן סלומינסקי: עכשיו, אני אשאל עוד משהו: יש כאלה שהם מפקחי הטיסות שלכם.

ניסן סלומינסקי: לא בכל הארצות, אבל יש – יש באירופה, יש באנגליה, יש ברומניה, יש בארצות הברית אולי מישהו שהוא מתכלל, אחראי.

ניסן סלומינסקי: בדרך כלל זה יכול להיות מישהו שאולי פעם היה בשב"כ, עבר קורס, ומתואם שהוא נמצא שם, והוא אחראי על הביטחון וההפעלה והתיאום של כל הדבר הזה.

ניסן סלומינסקי: אתם יודעים למה אני מתכוון?

מגי חדד: קב"ט אתה מתכוון?

ניסן סלומינסקי: כן, משהו כזה.

מידן בר: לא, אבל הוא לא נחשב כאיש צוות הטיסה הייעודית.

מידן בר: כלומר, הוא לא באוכלוסייה שאנחנו מדברים עכשיו.

קארין אלהרר: הוא עולה על הטיסה?

ניסן סלומינסקי: לא, אבל הוא נמצא שם.

קריאה: הוא מוצב שם קבוע.

ניסן סלומינסקי: הוא נמצא שם קבוע שנה, שנתיים נניח.

קריאה: כן, או שהוא מתוגבר שם.

רועי גיל: הם מוצבים בחו"ל לתקופת זמן ארוכה, כמו עובדי משרד החוץ.

ניסן סלומינסקי: והם זכאים להצביע?

אסף פרידמן: משרד החוץ מצביע במעטפות כפולות.

ניסן סלומינסקי: לא חשוב, אבל כן מצביעים?

דין לבנה: אם הם עובדי מדינה אז הם מצביעים בקונסוליה 12 יום לפני יום הבחירות במעטפות כפולות.

ניסן סלומינסקי: לא, ואם הוא לא עובד מדינה אלא נניח הוא עובד של אל על, או משותף, אל על והשב"כ נניח או גופים כאלה?

ניסן סלומינסקי: הקב"ט – איך הם מוגדרים?

דין לבנה: אני לא חושב שזו קבוצה קיימת.

ניסן סלומינסקי: מה זה לא?

דין לבנה: השליחים בחו"ל הם - - -

ניסן סלומינסקי: לא שליחים, הם האחראים, הם מתאמים ונמצאים.

דין לבנה: אז הם כמו כל עובד ישראלי בחו"ל, שעובד בחברה פרטית בחו"ל.

עמי ברקוביץ: יש נציגים של חברות ישראליות אחרות - - -

יעל גרמן: יש גם חברות היי-טק שיש להן ישראלים.

מידן בר: אני אנסה לעזור לכם לעזור לנו.

מידן בר: אנחנו את החוק הזה מעוניינים להחיל על אנשים שצוותו לטיסה ביום הבחירות או איזשהו פרק זמן סביר לפני.

מידן בר: כל מה שנמצא בחו"ל על מנת לתחזק את המטוס, לאבטח את המטוס, הוא במסגרת אחרת.

מידן בר: כמו אנשים שנמצאים שם מראש, אנשים שהוצבו שם קודם.

מידן בר: הם לא מהאוכלוסייה הזאת.

דין לבנה: כמו יתר האזרחים - - -

ניסן סלומינסקי: אז רציתי להבהיר את זה.

ניסן סלומינסקי: מאה אחוז.

ניסן סלומינסקי: אוקיי, הלאה.

ניצן רוזנברג: דבר נוסף שנמצא עדיין באותה הגדרה של איש צוות אוויר זה "הכול כשמדובר בהפעלה מסחרית כהגדרתה בחוק הטיס", שגם על זה טיפה דיברת, על ההבדל בין הפעלה מסחרית להפעלה פרטית.

ניצן רוזנברג: אבל צריך עוד דקה אחת להתעכב על זה.

ניצן רוזנברג: הפעלה מסחרית כהגדרתה בחוק הטיס מוגדרת "הפעלת כלי טיס לצורכי עסק, שעיקרו הסעת נוסעים, הובלת טובין או מתן שירות, באמצעות כלי טיס, בתמורה".

ניצן רוזנברג: זאת אומרת שטיסות פרטיות יהיו בחוץ.

ניצן רוזנברג: לגבי ההבדלים של מה שאתה דיברת עליהם, של טיסות שנקראות On Demand לבין טיסות קו, כרגע הנוסח כן מכניס גם את הטיסות On Demand – קבוצת הכדורגל כן נמצאת פה בנוסח, ובלבד שהכניסו את האנשים האלה לרשימה 48 ימים מראש.

אסף פרידמן: לא את הקבוצה, רק את הצוות של - - -

ניצן רוזנברג: זה כן נמצא כרגע בפנים.

ניצן רוזנברג: הטיסות הפרטיות אינן בפנים.

קארין אלהרר: רגע, מה עושה נבחרת ישראל שצריכה לצאת לאיזה משחק בחו"ל?

קארין אלהרר: סתם זה מעניין.

עמי ברקוביץ: תלוי אם הם מנצחים או מפסידים.

דין לבנה: אני מניח שמסדרים להם את הטיסות ככה שהם יוכלו להספיק להצביע.

קארין אלהרר: זו הנחה אופטימית.

ניסן סלומינסקי: עכשיו, צוות האוויר שאנחנו מדברים זה גם מטוסי תובלה, אם יש, או דברים כאלו?

ניסן סלומינסקי: לא של נוסעים?

מידן בר: כן, חברות המטען.

ניסן סלומינסקי: חברות המטען מה שנקרא.

מידן בר: דרך אגב, הן ייהנו מזה, רק שתדעו, פחות.

אורי מקלב: כל חברות התעופה?

ניסן סלומינסקי: החברות הישראליות.

אורי מקלב: רק ישראליות?

אורי מקלב: הוא איש צוות, מה זה משנה אם הוא איש צוות או טייס בחברה זרה?

אסף פרידמן: ישראלי?

אסף פרידמן: לא יודע אם יש דבר כזה.

יעל גרמן: בטח שיש.

אורי מקלב: בוודאי.

אורי מקלב: למה לא?

אורי מקלב: מה ההבדל?

ניסן סלומינסקי: אנחנו לא יודעים איך הוא מסתדר.

ניסן סלומינסקי: אני אגיד לך: כאן אנחנו מדברים על ישראלים שעוברים את שדה התעופה באותו אינטרוול זמן ויכולים להצביע.

ניסן סלומינסקי: אני לא יודע להגיד לך על חברות שהן לא חברות ישראליות, אין לנו לא שליטה עליהן, לא רישומים שלהן, לא שום דבר.

ניסן סלומינסקי: אין לנו יכולת - - -

אורי מקלב: על כמה אנשים מדובר?

ניסן סלומינסקי: בין 400 ל-600.

ניסן סלומינסקי: אוקיי, תמשיכי.

קארין אלהרר: רגע, אבל הם יוצאים גם מהארץ, לא?

ניסן סלומינסקי: לא יודע, אין לי מושג.

ניסן סלומינסקי: אם הוא עובד באיזושהי חברה, נניח גרמנית, אין לי מושג, לא יודע אם הוא יוצא.

ניסן סלומינסקי: בטח שאין לנו גם שליטה על - - -

ניצן רוזנברג: אולי כאן

ניצן רוזנברג: באמת נשמע – זה קצת שואל את השאלה ששאלתם כרגע – מי זה המפעילים האוויריים?

ניצן רוזנברג: מי נחשב היום?

ניצן רוזנברג: רק אל על, ארקיע, ישראייר וק.א.ל.

ניצן רוזנברג: או שגם החברות הקטנות יותר כמו עיט, טמיר וחץ תעופה?

ניצן רוזנברג: מישהו יודע להסביר את זה?

שלמה רוזן: כן, יש חברות היום שהן מופיעות בפרק 12, אלה חברות עם מטוסים יותר קטנים, שבהחלט הם מפעיל אווירי והם יקבלו תמורה והטייסים מוצבים.

שלמה רוזן: הבעיה שה-schedule שלהן הוא פחות יציב, ולא בהכרח יהיה ברור אם יטוסו בעוד 48 יום והם יוכלו להציב.

שלמה רוזן: אבל אם הם יצליחו להציב 48 יום, אז הם ייחשבו.

ניסן סלומינסקי: טוב.

אורי מקלב: לא הבנתי את התשובה.

ניסן סלומינסקי: מה שאנחנו כאן דורשים, ש-45 יום לפני חייבים לתת את הרשימות, ואז מוחקים אותם, כל אחד ממקום מגוריו, והקלפי שלו זה בשדה התעופה, שמה יש קלפי וזו הקלפי שלו.

אורי מקלב: לא, אבל מה התשובה לגבי החברות?

ניסן סלומינסקי: התשובה היא זאת: החברות שאנחנו מדברים הן חברות מסודרות, שיש להן את הרשימות גם חודשים מראש של שעות הטיסה, מטוסים, ויכולים לדעת מי הטייסים.

ניסן סלומינסקי: אם החברה הזו היא מאורגנת ומסודרת, ש-45 יום לפני כן היא יכולה לתת את - - -

אורי מקלב: איזה חברה?

ניסן סלומינסקי: לא, היא שאלה אם יש חברות קטנות.

יעל גרמן: כל חברה ישראלית.

ניסן סלומינסקי: אנחנו מדברים כרגע על אל על, ארקיע, ישראייר וק.א.ל.

ניצן רוזנברג: שאלה ארבע החברות הגדולות.

ניסן סלומינסקי: כן.

ניסן סלומינסקי: עכשיו, אני לא יודע אם יש עוד, אולי יש חברות קטנות או אני לא יודע מה.

ניסן סלומינסקי: אם יש חברה ישראלית כזו שעונה על כל הקריטריונים ומסוגלת – בדרך כלל אני מבין מהם שלחברות האלה אין נסיעות קבועות, והן יכולות גם לתמרן את הזמן שזה לא יהיה ביום הבחירות או משהו כזה.

יעל גרמן: איפה כתוב שזאת רק חברה ישראלית?

יעל גרמן: איפה כתוב בכלל חברה ישראלית?

ניצן רוזנברג: כתוב שזה נקרא "מפעיל אווירי".

ניצן רוזנברג: זו כרגע ההגדרה שקראנו: "מפעיל אווירי" – כהגדרתו בפסקה כך וכך להגדרה "מפעיל אווירי" בחוק הטיס.

ניצן רוזנברג: ואז ההגדרה אומרת שזה מישהו שקיבל רישיון ממנהל רשות התעופה האזרחית.

ניצן רוזנברג: זאת ההגדרה של מי שיכול לקבל.

שלמה רוזן: זה מישהו שקיבל AOC של מדינת ישראל דרך משרד התחבורה.

שלמה רוזן: זה בפירוש מפעיל אווירי.

ניסן סלומינסקי: כן, בסדר.

ניסן סלומינסקי: אוקיי.

ניצן רוזנברג: הגדרה של "שדה תעופה" לפי חוק הטיס היא "שטח שקבע השר לפי סעיף 30".

ניצן רוזנברג: וסעיף 30 זה סעיף שנקרא "קביעת שטח כשדה תעופה" והוא אומר ש"השר רשאי לקבוע, בצו, שטח יבשתי או ימי, המשמש או המיועד לשמש, כולו או חלקו, לנחיתה, להמראה, להסעה או לחנייה של כלי טיס, כשדה תעופה".

ניצן רוזנברג: מישהו יודע לומר מה היום הרשימה של המקומות שנקבעו כשדה תעופה?

ניצן רוזנברג: קיבלנו איזושהי הערה פשוט מרשות שדות התעופה, שיכול להיות שאיכשהו נמל התעופה בן גוריון, בגלל שהוא נקרא נמל, יכול להיות שהוא לא נכנס פה בתור שדה, ולכן אני רוצה לשמוע תשובה.

שלמה רוזן: אין ספק שבן גוריון נחשב שדה תעופה, אבל השאלה היא אם מחר תמנע-רמון הופך להיות לשדה בין-לאומי.

שלמה רוזן: אבל גם אז זה לא בסיס היציאה של אותן החברות.

שלמה רוזן: זאת אומרת, הצוותים של חברה בדרך כלל יצאו מנתב"ג, יטוסו לעובדה, ומשם לחו"ל, גם ביום הבחירות.

שלמה רוזן: גם בחיפה דרך אגב יש שדה בין-לאומי, שממריאים משם לחו"ל וכו', אבל זה עדיין לא אומר שהצוותים האלה לא יוכלו לבחור, גם אם רק הקלפי תהיה בנתב"ג.

ניסן סלומינסקי: הבנתי.

אייל ליברמנש: ואם הטיסה תהיה מתמנע ישירות?

ניצן רוזנברג: ובכל מקרה יושב-ראש הוועדה מרכזית הוא זה שקובע, תיכף נגיע לסעיף הזה.

ניסן סלומינסקי: אוקיי, אז בואי תגיעי אליו.

שלמה רוזן: יש סיכוי.

שלמה רוזן: אבל איפה הצוות ילון, באילת?

שלמה רוזן: הוא מגיע מאיזשהו מקום.

שלמה רוזן: הוא לא נמצא בתמנע.

אייל ליברמנש: תלוי מה חברת התעופה תחליט מבחינת התפעול השוטף בתמנע.

אייל ליברמנש: אנחנו לא יכולים לדעת היום.

מידן בר: אבל אם תמנע תוגדר כשדה תעופה, כמו בהצעת החוק, אז החוק חל עליה.

מידן בר: אם מחר חיפה יוגדר שדה תעופה, זה יחול גם עליו.

מידן בר: אנחנו לא מדברים על מיקום גאוגרפי, אנחנו מדברים על מיקום שנקרא שדה תעופה, כמו שמצוין פה.

קארין אלהרר: שדה תעופה בין-לאומי.

מידן בר: שדה תעופה בין-לאומי.

מידן בר: יש לו הגדרה.

מידן בר: הלוואי ויהיו לנו הרבה כאלה, ואז זה יחול גם עליהם.

ניסן סלומינסקי: יכול עליהם, אבל הכוונה שתהיה שם קלפי, או שהם יצטרכו להצביע בקלפי בנתב"ג?

דין לבנה: לא, שתהיה שם קלפי.

דין לבנה: נגיע בהמשך, יו"ר ועדת הבחירות, אם הוא נוכח לדעת שצפוי בשדה מסוים הצבעה של 14 אנשי צוות אוויר ומעלה - - -

ניסן סלומינסקי: טוב, המגבלה של 14 קיימת שם.

ניסן סלומינסקי: כלומר, אם אין 14 כאלה שעונים על הקריטריונים, שמתכוונים להיות בתמנע, אז הוא לא יוכל, הוא יצטרך להצביע בנתב"ג.

ניסן סלומינסקי: בסדר.

ניצן רוזנברג: נתחיל לקרוא את הסעיפים.

ניסן סלומינסקי: כן.

אייל ליברמנש: סליחה, אפשר לגבי קלפי?

אייל ליברמנש: אני לא יודע אם זה המקום כרגע – אני מרשות התעופה – האם פה כבר צריך לציין את התשתיות?

אייל ליברמנש: מה צריך מבחינת התשתיות לקלפי, שהרשות צריכה להיערך?

אייל ליברמנש: או שזה מוקדם מדי, שזה בהמשך.

דין לבנה: לא שמעתי, אני מצטער.

ניסן סלומינסקי: לא, אני לא יודע אם צריכים לפרט את זה בתוך החוק.

אסף פרידמן: תשתיות בחוק.

אייל ליברמנש: מה אתם רוצים למעשה מרשות שדות התעופה.

אייל ליברמנש: נאמר פה "קלפי".

ניסן סלומינסקי: אני לא חושב שצריך את זה בחוק הראשי.

דין לבנה: לא צריך את זה בחוק.

דין לבנה: יהיו הוראות שייקבעו שיהיו ברמה של תקנות.

אייל ליברמנש: מה התשתיות?

אייל ליברמנש: מה הגודל של הקלפי?

דין לבנה: נכון.

דין לבנה: מה גודל החדר וכו'?

ניסן סלומינסקי: תקבלו את הכול – מי שומר עליו וכו'.

ניסן סלומינסקי: זאת אומרת, זה יושב-ראש ועדת הבחירות המרכזית, באמצעות אנשיו, אנחנו נותנים להם מנדט לעשות את זה.

אורי מקלב: מה זה נקרא איש צוות?

ניסן סלומינסקי: הגדרנו קודם.

ניסן סלומינסקי: כל מי שצריך להיות, אם זה טייס, אם זה דייל?

אורי מקלב: מה זה טכנאי שלא - - -

ניסן סלומינסקי: עכשיו, יש מצבים שטכנאי צריך להצטרף גם כן למטוס, או בגלל המטוס או בגלל המקום שהוא נוסע, ששם אין טכנאי וצריכים אותו.

ניסן סלומינסקי: אם זה יהיה מאורגן ומסודר, שיודעים 45 יום מראש שהטכנאי הזה מצטרף לטיסה והוא לא יהיה בארץ, הוא גם יוכל להצביע.

אורי מקלב: ליושב-ראש ועדת הבחירות יש בזה say?

אורי מקלב: רק במקרה של הגיבוי או גם עליהם?

אורי מקלב: כמה אנשי צוות?

אורי מקלב: אנחנו נותנים ללא הגבלה?

ניסן סלומינסקי: אמרנו, סדר גודל של 400.

אורי מקלב: מי מחליט?

אורי מקלב: אותה חברה מחליטה שכך וכך אלה אנשי הצוות?

אורי מקלב: הם יביאו את הרשימה הזאת?

ניסן סלומינסקי: לא, מה פירוש, הם נותנים רשימה מסודרת.

אורי מקלב: אתה לא נותן כאן הגדרה לאנשי צוות.

ניסן סלומינסקי: יש כאן הגדרה.

דין לבנה: לא, יש הגדרה.

דין לבנה: זה אנשים שיש להם רישיון, שרשות התעופה האזרחית נתנה להם רישיון מראש.

דין לבנה: רשות התעופה האזרחית מעבירה לנו.

אורי מקלב: החברה נותנת.

אורי מקלב: אבל מה אני יודע מה החברה – אתה אומר שגם כל חברה ישראלית קטנה כזו או אחרת.

אורי מקלב: הוא יכניס רשימה של אנשי צוות.

אורי מקלב: על סמך מה?

אורי מקלב: איזה קריטריון לקבוע - - -

דין לבנה: לכל אדם כזה יש רישיון מיוחד לפי חוק הטיס שנתנה לו רשות התעופה האזרחית.

דין לבנה: לכל דייל ודייל ולכל – זו קבוצה סגורה, ברורה.

אורי מקלב: כל מכונאי – יש לו רישיון?

דין לבנה: זה חוק הטיס.

שלמה רוזן: התשובה: כן.

אורי מקלב: וגם אם כן, איך אני יודע אם הוא מצוות לטיסה הזאת או לא?

מידן בר: כי הרשימה עוברת לרגולטור.

אורי מקלב: הוא נמצא ברשימה של העובדים.

ניסן סלומינסקי: הרשימה חייבת להיות מועברת 45 יום לפני כן.

אורי מקלב: אבל מי קובע את זה?

אורי מקלב: הוא נותן רשימה של אנשים.

ניסן סלומינסקי: שתבין מה קורה, הרי זו לא הצבעה כפולה.

ניסן סלומינסקי: אותו אחד נמחק - - -

אורי מקלב: אתה נותן את הסמכות להחליט מי אלה אנשי צוות האוויר לחברה, למישהו פרטי.

ניסן סלומינסקי: לא, אבל מוגדר מי זה.

ניסן סלומינסקי: מה פירוש?

אורי מקלב: אתה לא מגביל אותו לכמה אנשי צוות הוא יכול לקרוא.

ניסן סלומינסקי: כאלה שלא יהיו בארץ.

אורי מקלב: סליחה, באותו יום יש טיול לאנשים שעובדים באותה חברה לחוץ לארץ, או שהם רוצים באותו יום לעשות מזה יום חופשי.

ניסן סלומינסקי: הוא לא מופיע כטייס - - -

אורי מקלב: אז ברשימה של החברה – מי מבקר אותם?

מידן בר: מי שנותן לו את הרישיון הוא גם זה שמבקר אותו.

אורי מקלב: לא, לא לצורך זה.

מידן בר: כן, זה הנוהל.

ניסן סלומינסקי: לצורך זה אנחנו מקבלים רשימות.

אורי מקלב: מי קובע כמה אנשי צוות נקראים בטיסה כזו או אחרת אנשי צוות אוויר?

ר שלמה רוזן: רשות תעופה אזרחית.

אורי מקלב: מישהו מגביל - - -

שלמה רוזן: המפעילים יעבירו לרשות תעופה אזרחית.

שלמה רוזן: היא תעבור על הרשימות.

שלמה רוזן: אם בצוות צריכים להיות שישה דיילים והחברה תציב 12 - - -

אורי מקלב: זה ברור בחוק?

דין לבנה: זה ברור בחוק.

אורי מקלב: שיהיה ברור, אני רוצה לשמוע מפה.

ניצן רוזנברג: תיכף נגיע לסעיף.

אורי מקלב: זו הנטייה שלי תמיד - - -

ניסן סלומינסקי: לא, אבל יש לנו את דין, שהוא - - -

אורי מקלב: בסדר - - -

ניסן סלומינסקי: רק נקרא, כי עוד לא קראנו את זה.

ניצן רוזנברג: בעיניי זה ברור.

ניצן רוזנברג: תיכף נגיע לסעיף ואני - - -

אורי מקלב: את הרשימה הזאת צריך מישהו לאשר, גורם מקצועי מוסמך לאשר את זה.

אורי מקלב: זו לא רשימה שעוברת - - -

ניצן רוזנברג: מנהל רשות התעופה האזרחית.

ניסן סלומינסקי: יש לנו בעמוד 3 נדמה לי.

אורי מקלב: מכיוון שאני רואה שלגיבוי נתתם סמכות ליושב-ראש ועדת הבחירות – לעתודה או לצוות גיבוי.

ל דין לבנה: לקבוע את השיעור, לא את האנשים עצמם.

ל דין לבנה: לקבוע כמה הם רשאים מעבר - - -

ניסן סלומינסקי: אורי, בהמשך, בסעיף - - -

אורי מקלב: אנשים זה אנשים.

אורי מקלב: אדוני היושב-ראש, רוצים הרי להוסיף גם צוות גיבוי שנמצא בשדה תעופה או הגיע למקום, הגם שהוא לא מצטרף.

אורי מקלב: ככה כתוב כאן בחוק, נכון?

ניצן רוזנברג: הכוונה לעתודה.

אורי מקלב: צוות עתודה.

אורי מקלב: מי קובע את הרשימה הזאת?

אורי מקלב: יושב-ראש ועדת הבחירות צריך לקבוע.

אורי מקלב: ככה קבעתם.

דין לבנה: הוא לא קובע שמית.

ניצן רוזנברג: הוא קובע את השיעור.

דין לבנה: את האחוזים שהם יכולים להוסיף.

דין לבנה: אם אמרה לנו קודם רשות התעופה האזרחית שעל מטוס צריכים להיות שמונה אנשים, ויו"ר ועדת הבחירות אמר בסדר, מותר לכם לשים נגיד 10% ספייר.

אורי מקלב: בהיגיון שלי אני לא מבין למה כאן יושב-ראש ועדת הבחירות, מה הידע המקצועי שלו להגיד כמה אחוזים בעתודה, ובמקום אחר זה רשות שדות התעופה מחליטה.

אורי מקלב: גם בזה יש כללים.

אורי מקלב: אם יש כללים ואנחנו סומכים על הכללים, אז צריך גם שהיא תהיה מוסכמת.

אורי מקלב: למה אתה לא נותן את זה ליושב-ראש ועדת הבחירות?

ניסן סלומינסקי: הנה, גם זה מופיע.

ניצן רוזנברג: אתה חושב שרשות התעופה האזרחית צריכה - - -

אורי מקלב: אם ההיגיון הזה עובד בצוות העתודה - - -

ניסן סלומינסקי: אורי, אני מציע, בוא נקרא בעמוד 3 את הסעיף.

ניסן סלומינסקי: נגיע אליו.

ניסן סלומינסקי: אחרי שנקרא אותו, כאן יש את כל הפירוט, ונראה אם זה מספיק או לא.

ניסן סלומינסקי: אז בואי תסיימי.

ניצן רוזנברג: אז זה הסעיף המרכזי שקובע את הזכאות, שקובע את הזכאות להצבעה בקלפי לצוות אוויר.

ניצן רוזנברג: לגבי הסעיף הזה קיבלנו איזושהי הערה.

ניצן רוזנברג: אם אתה רוצה להציג אותה, מאיגוד הטייסים.

רון גנט: כן, רון גנט, היועץ המשפטי לאיגוד הטייסים.

רון גנט: אנחנו מבקשים שההגדרה תהיה לא רק "ביום הבחירות במדינת חוץ".

רון גנט: ייתכן שהוא לא יהיה באותו יום אלא פשוט יהיה לו pickup והוא יגיע לשדה מוקדם לפני הבחירות.

רון גנט: הוא יהיה ביום הבחירות בארץ מוקדם, אבל הוא לא יוכל להצביע בקלפי שלו.

רון גנט: ולכן אנחנו מבקשים שאותו איש צוות - - -

ניסן סלומינסקי: בגלל שהוא צריך להמריא באותו - - -

רון גנט: הוא למשל יוצא על הטיסה ב-06:00 בבוקר, והוא מגיע לשדה בסביבות השעה 02:00–03:00, משהו כזה, או בשעות אחרות, אנחנו רוצים בעצם שהוא להצביע בשדה, למרות שהוא באותו יום כבר נמצא בארץ.

ניצן רוזנברג: יכול להיות שהנוסח כאן היום כולל את זה, כי כתוב "שיימצא ביום הבחירות במדינת חוץ".

ניצן רוזנברג: זאת אומרת, לא כתוב שכל יום הבחירות הוא יימצא במדינת חוץ.

דין לבנה: מספיק גם חלק מיום הבחירות.

ניצן רוזנברג: יש כאן את המבחן המהותי, שנבצר ממנו להצביע בקלפי.

ניצן רוזנברג: ברגע שהמבחן המהותי מתקיים, בעיניי זה כן כולל את זה, אבל אנחנו נחשוב על הנוסח, ואנחנו נתקן את זה אם נחשוב שמבחינת הנוסח זה לא כולל.

רון גנט: כל עוד הדבר נאמר לפרוטוקול, שזו כוונת ועדת הבחירות, לאפשר את זה, כל נוסח יתקבל.

ניסן סלומינסקי: טוב.

אורי מקלב: 06:00 בבוקר הוא יוצא כבר?

דין לבנה: כן, למשל.

אורי מקלב: ומתי הקלפי בנתב"ג תהיה פתוחה?

דין לבנה: הקלפי בנתב"ג תהיה פתוחה בשעות שייקבעו מראש לאחר שנכיר את הסידורים.

דין לבנה: יו"ר ועדת הבחירות - - - יכול להיות שהיא תהיה פתוחה ב-06:00 בבוקר.

אורי מקלב: מה הזמן - - -

ניסן סלומינסקי: אורי, לפני שהיא עוזבת היא רוצה לדעת רק, כי היא בעד.

יעל גרמן: לא, אני אמרתי שזה בסדר.

יעל גרמן: אתה מביע דעות עצמאיות, אבל מצביע לפי פקודה.

קריאה: הוא לא מבטיח.

אורי מקלב: איך אמרתם היום בדיון הקודם?

אורי מקלב: – מכונות הצבעה של הקואליציה.

אורי מקלב: לא את אמרת את זה, אמר את זה אלעזר שטרן.

ניסן סלומינסקי: לא, אורי, השאלה היא - - -

יעל גרמן: אני בעד חוק.

ניסן סלומינסקי: גם היא וגם קארין היו.

אורי מקלב: כולל גם רבנים שמצטרפים לטיסות, את יודעת מזה.

אורי מקלב: משגיחי כשרות.

יעל גרמן: אנחנו בעד.

יעל גרמן: כל עוד שלא ידברו נגד הומוסקסואלים.

ניסן סלומינסקי: לא, אז השאלה אם אתה תצביע – אם תתמוך זה בסדר.

ניסן סלומינסקי: טוב, להתראות.

יעל גרמן: להתראות.

ניסן סלומינסקי: טוב, הלאה.

ניצן רוזנברג: אני אקריא כבר את הסעיף הבא, כי זה בא ביחד.

ניצן רוזנברג: שזה קצת ההסדר שחבר הכנסת מקלב רצה לשמוע עליו קודם.

ניצן רוזנברג: ההסדר הוא כזה שהמפעילים האוויריים, שזה אומר חברות התעופה, מעבירות 48 ימים לפני למנהל רשות התעופה האזרחית את הרשימות שלהן, והגורם הציבורי הבכיר שמעביר את הרשימה ליושב-ראש ועדת הבחירות זה מנהל רשות התעופה האזרחית.

ניצן רוזנברג: זאת אומרת שהאחריות, במירכאות, שאתה מדבר עליה לכך שהמבחן המהותי מתקיים, שנבצר מאותם אנשים באמת להצביע ביום הבחירות, היא כן נתונה בידיים של איזשהו תקפיד ציבורי כלשהו.

אורי מקלב: מה התפקיד של יושב-ראש ועדת הבחירות?

ניצן רוזנברג: אתה מדבר על העתודה או באופן כללי?

אורי מקלב: לא.

אורי מקלב: קודם כול, את דיברת לא על עתודה, דיברת באופן כללי על הרשימות.

ניצן רוזנברג: נכון.

אורי מקלב: אז כאן אין לו שום משמעות, הוא רק מקבל את זה.

אורי מקלב: נעבור עכשיו הלאה לעתודה.

אורי מקלב: מה ההבדל?

ניצן רוזנברג: מישהו רוצה להתייחס לזה?

ניצן רוזנברג: למה ההסדר נקבע בצורה הזו, שיושב-ראש הוועדה מגדיר את אחוז העתודה?

דין לבנה: יושב-ראש ועדת הבחירות המרכזית אחראי בתוקף תפקידו על כל התנהלות הבחירות.

דין לבנה: בכל מקום שיש סטייה מדיני הבחירות או מדברים שקבועים בחוק, לפי מה שקבע המחוקק, קובע יושב-ראש ועדת הבחירות המרכזית, בין היתר בהתייעצות עם הגורמים הרלוונטיים.

דין לבנה: את השיעור הזה הוא יקבע בהתייעצות עם שר התחבורה והבטיחות בדרכים, שהוא השר שאמון על הנושא הזה.

דין לבנה: לאחר שנקבל מהשר את הפרטים, יקבע אותם בהוראות יושב-ראש ועדת הבחירות, כמו בכל נושא אחר שקשור לבחירות.

אורי מקלב: מאה אחוז.

אורי מקלב: גם בנושא של הרשימה של אנשי צוות האוויר גם הוא יקבע.

אורי מקלב: למה בזה אתה לא רוצה שהוא יקבע?

ניסן סלומינסקי: לא הבנתי את השאלה.

אורי מקלב: עשו כאן איזו הבדלה בין הרשימה של צוות האוויר, שבזה רשות שדות התעופה צריכה רק להעביר את הרשימות.

דין לבנה: לא, היא צריכה גם לבדוק אותם.

דין לבנה: כתוב בחוק שהיא צריכה לבדוק אותם.

ניסן סלומינסקי: לא, מה פירוש?

ניסן סלומינסקי: הוא צריך לבדוק, מנהל רשות התעופה האזרחית.

דין לבנה: היא הרגולטור, לי אין את מאגרי המידע.

אורי מקלב: נכון, היא בודקת אותם ואחרי זה מעבירה.

אורי מקלב: ובזה זה נגמר.

אורי מקלב: זאת אומרת, לא כתוב באיזה סיבות - - -

ניסן סלומינסקי: מה זה בזה נגמר?

ניסן סלומינסקי: ואז מתחילה הפרוצדורה.

אורי מקלב: אין ליושב-ראש ועדת הבחירות או לוועדת הבחירות עכשיו שום מילה בעניין הזה, שום say בעניין.

ניסן סלומינסקי: מה פירוש?

ניסן סלומינסקי: רק בוא נמשיך הלאה, אנחנו נעצרים באמצע.

אורי מקלב: אתה יודע מה, נחכה כאן, לא רק הלאה.

אורי מקלב: גם בסעיף הזה.

אורי מקלב: כדאי שנדבר על זה בסעיף הזה.

ניסן סלומינסקי: לא, המשך (א) - - -

אורי מקלב: אבל אם יש עתודה, את שיעור העתודה קובע יושב-ראש ועדת הבחירות?

אורי מקלב: זאת אומרת, אני חושב שההליך צריך להיות אותו דבר, מקביל.

אורי מקלב: הרשימה של העתודה צריכה לעבור לרשות שדות התעופה, היא צריכה לאשר.

דין לבנה: היא מאשרת גם את רשימת העתודה.

דין לבנה: השאלה היא רק האחוז שהם רשאים להוסיף מעל המכסה.

אורי מקלב: מה זה משנה?

אורי מקלב: מה היא מאשרת, רק את השמות ואת האחוז?

אורי מקלב: כמו שאני מבין, גם את הרשימה של אנשי הצוות, את האחוז הזה מי קובע?

אורי מקלב: לא רק שאין אנשים שמורשים לנסוע בטיסות.

ניסן סלומינסקי: אני לא מבין את השאלה.

אורי מקלב: רשות שדות התעופה צריכה גם לאשר את המספר של אנשי צוות אוויר.

אורי מקלב: בטיסה אחת יצטרפו לך 30 איש, וכולם בעלי רישיונות.

אורי מקלב: אז מה?

אורי מקלב: היא יכולה לאשר את זה?

אורי מקלב: איפה בחוק - - -

ניסן סלומינסקי: מה פירוש?

ניסן סלומינסקי: הוא מקבל והוא רואה מי נוסע ומי לא נוסע.

ניסן סלומינסקי: הוא רואה את הטיסות, הוא רואה את הטייסים.

ניסן סלומינסקי: אני לא מצליח להבין.

אורי מקלב: אבל כמה אנשי צוות יצטרכו לעשות את זה?

ניסן סלומינסקי: אז הם מדווחים לו.

ניסן סלומינסקי: הם יודעים הרי.

אורי מקלב: מי קובע אם השיעור הזה סביר או לא סביר, מעבר לרשימה - - -

ניסן סלומינסקי: מנהל רשות התעופה האזרחית.

אורי מקלב: יפה.

אורי מקלב: הוא צריך לאשר אם יש סבירות למספר הזה, אם הוא מתאים לאופי הטיסה, למרחק הטיסה, לכל הפרמטרים.

ניסן סלומינסקי: כן.

ניסן סלומינסקי: וצריכים לדעת שכאן אין הצבעה כפולה, כי אותו אחד נמחק שם.

ניסן סלומינסקי: אז זה לא שאתה מרוויח משהו, שכאילו הרווחת איזה קול כפול.

ניסן סלומינסקי: אין, הוא נמחק ממקום אחר והוא יהיה רק פה.

אורי מקלב: לא רלוונטי.

אורי מקלב: מאה אחוז.

אורי מקלב: אנחנו יודעים בדיוק.

אורי מקלב: לא מסבירים לנו עכשיו שיעור אזרחות, שאדם לא יכול - - -

ניסן סלומינסקי: כן, אז מה השאלה, לא הבנתי.

אורי מקלב: יש הליך שהחוק עכשיו קובע, איך מאשרים רשימה של צוות אוויר.

ניסן סלומינסקי: כן.

אורי מקלב: עכשיו יש עוד נושא, נספח.

אורי מקלב: יש גם עתודה.

אורי מקלב: כשהעתודה אומרת: זה גם צוות אוויר, רק הוא לא נוסע בסוף, אבל מביאים אותו לשדה.

ניסן סלומינסקי: הוא צריך להיות שמה, שאם הטייס התעלף, קיבל התקפת לב, קלקול קיבה או משהו, יהיה מישהו שיחליף אותו.

אורי מקלב: אבל מה זה אומר?

אורי מקלב: שיכול להיות שבסוף הוא גם ייסע.

אורי מקלב: הרי על זה מדובר.

אורי מקלב: אם הוא לא נסע בסוף, אז אין בעיה, הוא לא יכול להצביע.

אורי מקלב: אני מבין שזה ברור.

אורי מקלב: אם אותו צוות עתודה לא צוות - - -

ניסן סלומינסקי: לא יודע.

ניסן סלומינסקי: תלוי.

ניסן סלומינסקי: לא.

דין לבנה: יניח את דעתך אם נעשה את זה, שיקבע את שיעור העתודה מנהל הרשות לתעופה אזרחית בהסכמת - - -

אורי מקלב: אתה הבנת מהר, אבל יש את היושב-ראש, אז בוא נעשה את התהליך מסודר, שגם הוא יבין.

ניסן סלומינסקי: לא, אבל, אורי, אני אומר עוד פעם:

ניסן סלומינסקי: נניח בתי הקפה שמזמינים את המלצרים מזמינים גם עתודה – או שיהיו יותר אנשים או שהמלצר – הוא מזמין עתודה.

ניסן סלומינסקי: עתודה נשארת כל הזמן.

ניסן סלומינסקי: היא לא עובדת, היא נשארת כל הזמן שמה, כי יכול להיות שיצטרכו.

ניסן סלומינסקי: אני לא יודע מתי תהיה הטיסה פה.

ניסן סלומינסקי: העתודה צריכה להישאר שמה, נניח אם המטוס נסע או לא.

אורי מקלב: אם העתודה נשארה בבית, המלצר נשאר בבית, איפה הוא מצביע?

ניצן רוזנברג: עדיין בשדה התעופה.

ניסן סלומינסקי: לא, אם הוא נמחק, הוא כבר לא יכול להצביע בבית.

ניסן סלומינסקי: הקלפי שלו זה שדה התעופה.

ניסן סלומינסקי: נקודה.

ניסן סלומינסקי: הוא לא יכול להצביע בבית.

אורי מקלב: באותה מידה אם אחד מהצוות נשאר - - -

ניסן סלומינסקי: הוא גם לא יוכל להצביע.

ניסן סלומינסקי: הוא נמחק.

ניצן רוזנברג: הוא צריך לבוא לשדה התעופה.

ניצן רוזנברג: זה ברור.

אורי מקלב: עכשיו, אותה עתודה, מי מאשר אותה?

אורי מקלב: את הרשימה, את הצורך בכזה מספר – מי מאשר?

אורי מקלב: אותו גורם - - -

ניסן סלומינסקי: אז אמרנו: מנהל רשות - - -

אורי מקלב: לא, אבל כאן כתוב שלא אמרנו, אלא יושב-ראש ועדת הבחירות.

ניצן רוזנברג: זה רק את האחוז, זה רק את המספר של האנשים.

אורי מקלב: מה זה משנה?

ניצן רוזנברג: כי לגבי הרשימה - - -

ניסן סלומינסקי: אורי, מה השאלה?

ניסן סלומינסקי: עזבו.

אורי מקלב: רגע, לגבי צוות אוויר הוא לא - - -

ניסן סלומינסקי: אנחנו מוכרחים כבר לסיים, אורי.

ניצן רוזנברג: לגבי צוות אוויר - - - שזה מישהו שצריך להיות עקב תפקידו - - -

אורי מקלב: וגם עתודה היא דבר מקצועי.

ניסן סלומינסקי: רגע, מה השאלה שאתה שואל?

ניסן סלומינסקי: עברנו את הזמן.

אורי מקלב: אני לא מבין.

אורי מקלב: אתה רוצה להוציא חקיקה מסודרת מתחת ידינו?

ניסן סלומינסקי: כן.

אורי מקלב: אני לא מבין מדוע כאן יושב-ראש ועדת הבחירות מאשר את העתודה ואת הצוות - - -

ניסן סלומינסקי: אז מה אתה חושב שצריך שתהיה?

עמי ברקוביץ: הוא רוצה שרשות שדות התעופה תאשר.

אורי מקלב: שרת"א תאשר את הכול.

ניסן סלומינסקי: בסדר, מאה אחוז.

ניסן סלומינסקי: אין לי שום בעיה.

דין לבנה: מנהל רת"א, בהסכמת יו"ר ועדת הבחירות.

ניסן סלומינסקי: אין לי שום בעיה.

ניסן סלומינסקי: בסדר.

אורי מקלב: אני לא רואה הבדל מקצועי בין - - -

ניסן סלומינסקי: רשות מנהל התעופה האזרחית יאשר את העתודה גם באישור - - -

ניצן רוזנברג: רשות התעופה האזרחית זה מקובל?

ניסן סלומינסקי: כן, באישור היושב-ראש.

אורי מקלב: בגלל שאני מבין שגם שיעור האחוז שצריך להצטרף לצוות האוויר הוא גם נקבע - - -

ניסן סלומינסקי: תעשי את זה מהר.

אורי מקלב: סליחה, מה מידת האחריות?

אורי מקלב: אם יצרפו רשימה של 20 אנשי צוות מעל מה שמקובל בטיסה.

ניסן סלומינסקי: הוא לא יאשר להם את זה.

אורי מקלב: אז תפקידו לא לאשר את זה?

ניסן סלומינסקי: ודאי.

אורי מקלב: שאנחנו נדע בפירוש שחלק מהבדיקה היא לא רק אם יש להם תעודה.

ניסן סלומינסקי: לא, ודאי, ודאי.

אורי מקלב: חלק זה האחוז הסביר שמצטרפים לטיסה כזו.

אורי מקלב: אני לא רואה בעתודה הבדל.

אורי מקלב: גם עתודה לא יכולה להיות מעל המספר הסביר שצריכה להיות עתודה.

ניסן סלומינסקי: אני לא מבין.

ניסן סלומינסקי: כתוב: כי כל הבוחרים המנויים בהן הם אנשי צוות אוויר.

ניסן סלומינסקי: אם הוא לא צריך להיות בטיסה הזאת ולא כלום הוא לא צוות אוויר של הטיסה הזאת.

אורי מקלב: אם אפשר בהגדרה שהוא מוסמך להיות צוות אוויר.

ניסן סלומינסקי: לא, לא מוסמך.

ניסן סלומינסקי: מה, לא כל הטייסים - - -

אורי מקלב: תן למשפטנים.

ניצן רוזנברג: שהוא נמצא עקב תפקידו כאיש צוות אוויר.

אורי מקלב: בטיסה - - -

ניסן סלומינסקי: מדובר על הטיסה הזאת, כן.

ניסן סלומינסקי: אז מנהל רשות שדות התעופה יודע - - -

אורי מקלב: מאה אחוז.

אורי מקלב: רת"א מאשרת את זה, או ראש רת"א מאשר את זה, גם את העתודה הוא מאשר.

ניסן סלומינסקי: אז אמרנו.

ניסן סלומינסקי: בסדר, מאה אחוז.

ניצן רוזנברג: השאלה כאן היא את מי יושב-ראש הוועדה המרכזית מתכוון להסמיך לצורך מחיקת השמות של אותם אנשי צוות אוויר מהרשימה המקורית שלהם?

ניסן סלומינסקי: לא יודע.

ניסן סלומינסקי: הוא בעל הבית, אני צריך גם להכתיב - - -

דין לבנה: עובד המדינה - - -

ניצן רוזנברג: משרד הפנים, רשות האוכלוסין נמצאים כאן?

ניסן סלומינסקי: הוא בעל הבית.

ניסן סלומינסקי: יושב-ראש ועדת הבחירות המרכזית יעשה את זה.

דין לבנה: מי שאחראי על פנקס הבוחרים.

ניצן רוזנברג: אני יודעת פשוט שמרשות האוכלוסין הייתה איזה התנגדות לנוסח הקיים.

עמי ברקוביץ: נלבן את זה לקראת - - -

ניצן רוזנברג: אנחנו משאירים "עובד המדינה שהוא הסמיך לכך".

ניסן סלומינסקי: כן.

ניסן סלומינסקי: וחוץ מזה, זה רק לקריאה ראשונה.

ניסן סלומינסקי: יש לנו עוד קריאה שנייה ושלישית.

ניצן רוזנברג: ובלשון בני אדם: זה מתחיל בשעה 07:00 בבוקר ביום ראשון, ומסתיים בשעה 22:00 בערב ביום שלישי.

ניצן רוזנברג: יש למישהו הערות לגבי זה?

ניצן רוזנברג: לרשות שדות התעופה לא היה מה להגיד על זה.

ניסן סלומינסקי: בסדר, זה מה שדיברנו.

ניסן סלומינסקי: כל הסעיפים הקטנים האלה נמצאים בפני חברי הוועדה במסמך ההכנה שפורסם.

ניסן סלומינסקי: לדין יש משהו להגיד?

דין לבנה: לא, זה מתנהג כמו קלפי רגילה לכל דבר ועניין.

ניסן סלומינסקי: (ו).

ניצן רוזנברג: זאת אומרת, "בשינויים המחויבים" מבחינת

ניצן רוזנברג: כם כרגע זה רק בשים לב לעובדה שזה מוצב שלושה ימים במקום אחר.

דין לבנה: נכון.

ניסן סלומינסקי: כן, עם שמירה מיוחדת והכול.

ניצן רוזנברג: אבל זה מתנהל, מבחינת מזכיר הוועדה כמו קלפי רגילה.

דין לבנה: כמו קלפי רגילה לכל דבר ועניין.

ניצן רוזנברג: כל התיקונים שאני אקריא עכשיו, אני ארוץ עליהם מהר, כי אלה תיקונים טכניים לחלוטין של כותרות והוספות.

ניצן רוזנברג: וסעיף אחרון – תחילה.

ניצן רוזנברג: זה לבקשת הוועדה.

ניסן סלומינסקי: לא יודע, אם יקדימו, אפשר יהיה יותר קצר?

דין לבנה: ככל שנספיק להיערך, נבוא לוועדה ונציע לקצר את זה.

דין לבנה: אנחנו צריכים להתקין תקנות, לסכם את הסידורים, את כל הדברים הרלוונטיים.

ניסן סלומינסקי: אתה חושב שארבעה חודשים לא יספיקו לכם?

דין לבנה: אם אדוני יבקש ארבעה חודשים, נעשה את זה בארבעה חודשים.

ניסן סלומינסקי: מה שבטוח, שכבר יתפוס את הבחירות האלה.

עמי ברקוביץ: אם יש עדכון - - -

ניסן סלומינסקי: אני מקווה שהן יהיו במועדן, אבל מה שלא - - -

דין לבנה: אם אדוני יקבע ארבעה חודשים, אז נגמור את זה בארבעה חודשים.

ניסן סלומינסקי: אז ארבעה חודשים.

ניסן סלומינסקי: טוב.

ניסן סלומינסקי: אין הערות, אין דברים, אז נעלה את זה להצבעה.

ניסן סלומינסקי: זה לקריאה ראשונה.

ניסן סלומינסקי: ויהיה לנו עדיין זמן, אם נחשוב שצריכים לשפר או לתקן, אז יהיה לנו זמן גם בין קריאה ראשונה לקריאה שנייה ושלישית לתקן.

ניסן סלומינסקי: כן.

מעין ספיבק: מעין ספיבק, אגף תקציבים.

מעין ספיבק: רק רציתי לומר שאנחנו לא מתנגדים, בהתאם להערכות התקציביות שהגיעו אלינו.

מעין ספיבק: ככל שההערכות התקציביות האלה יגדלו בצורה לא צפויה, אנחנו נצטרך לבחון את חוסר ההתנגדות מחדש.

ניסן סלומינסקי: אוקיי.

ניסן סלומינסקי: אז בדרך כלל הערה כזאת יש שאם ההוצאות יהיו פחות אז הכסף הזה לא יעבור חזרה לאוצר.

דין לבנה: אחרי כל בחירות ועדת הבחירות מחזירה עודפים לא מבוטלים לאוצר.

ניסן סלומינסקי: צריכים לדבר על זה, יכול להיות שיש לנו מטרות יותר חשובות.

ניסן סלומינסקי: טוב, מי בעד לאשר את החוק?

ניסן סלומינסקי: ירים את ידו.

ניסן סלומינסקי: אורי, אתה רוצה להצביע?

קריאה: אין לו צוותים באוויר.

אורי מקלב: - - -

ניסן סלומינסקי: לא, בסדר.

ניסן סלומינסקי: מי בעד?

ניסן סלומינסקי: להצביע.

ניסן סלומינסקי: מי נגד?

ניסן סלומינסקי: מי נמנע?

ניסן סלומינסקי: בעד – פה אחד

ניסן סלומינסקי: אושר פה אחד.

ניסן סלומינסקי: שיהיה לנו בהצלחה.

ניסן סלומינסקי: אני אומר שוב: יש עוד קצת עבודה לעשות.

ניסן סלומינסקי: בכל מקרה את זה נעביר לקריאה ראשונה במליאה, ובין זה לזה אם יהיו דברים לתקן נעשה.

ניסן סלומינסקי: ושוב, לטייסים וכל הצוותים וכו', יישר כוח.